DOI: 10.14457/tu.the.2016.1423
title: ปัจจัยที่มีผลกระทบต่อการจัดเก็บภาษีบำรุงท้องถิ่นของเจ้าหน้าที่องค์การบริหารส่วนตำบล: กรณีศึกษา องค์การบริหารส่วนตำบลหนองปลิง อำเภอหนองแค จังหวัดสระบุรี

description: การค้นคว้าอิสระนี้มีวัตถุประสงค์ในการศึกษาคือ 1. เพื่อศึกษาปัจจัยที่มีผลกระทบต่อการจัดเก็บภาษีบำรุงท้องถิ่นของเจ้าหน้าที่องค์การบริหารส่วนตำบลหนองปลิง อำเภอหนองแค  จังหวัดสระบุรี และ 2. เพื่อหาแนวทางปรับปรุงและพัฒนาในการจัดเก็บภาษีบำรุงท้องถิ่นของเจ้าหน้าที่ให้มีประสิทธิภาพ กลุ่มตัวอย่างที่ใช้การศึกษา ได้แก่ 1. หัวหน้างานจัดเก็บรายได้และเจ้าหน้าที่จัดเก็บรายได้ที่ปฏิบัติงานด้านการจัดเก็บภาษีบำรุงท้องถิ่นขององค์การบริหารส่วนตำบลหนองปลิง อำเภอหนองแค จังหวัดสระบุรี2. ผู้ประกอบการห้องเช่าจำนวน 25 ราย ผู้ประกอบการปั๊มน้ำมันจำนวน 1 ราย ผู้ประกอบการร้านค้าจำนวน 5 ราย ผู้ประกอบการร้านอาหารจำนวน 2 ราย เครื่องมือที่ใช้ในการวิจัยคือ แบบสอบถามแบบปลายเปิด ผลการศึกษาวิจัยพบว่า ปัจจัยที่มีผลกระทบต่อการจัดเก็บภาษีบำรุงท้องถิ่นขององค์การบริหารส่วนตำบลหนองปลิง อำเภอหนองแค จังหวัดสระบุรี มีดังนี้คือ                 1. ปัจจัยด้านความรู้ความเข้าใจเกี่ยวกับภาษีบำรุงท้องถิ่นของผู้เสียภาษีในเขตองค์การบริหารส่วนตำบลหนองปลิง อำเภอหนองแค จังหวัดสระบุรี มีผลกระทบมากที่สุดและเห็นว่าอัตราภาษีโรงเรือนและที่ดินที่เรียกเก็บในอัตราร้อยละ 12.5 ต่อปี เป็นอัตราที่สูงเกินไปและต้องเสียภาษีซ้ำซ้อน เนื่องจากว่าผู้ประกอบธุรกิจส่วนตัวส่วนใหญ่นั้นมักจะทำงานเป็นมนุษย์เงินเดือนมาก่อนซึ่งเงินเดือนที่ได้รับมานั้นได้เสียภาษีเงินได้บุคคลธรรมดาไปแล้ว และนำเงินที่ได้จากการทำงานมาประกอบธุรกิจส่วนตัวยังต้องเสียภาษีโรงเรือนและที่ดินและภาษีเงินได้บุคคลธรรมดาซ้ำอีก               2. ปัจจัยด้านการประชาสัมพันธ์และการสื่อสาร จากการศึกษาวิจัยทำให้พบว่าองค์การบริหารส่วนตำบลหนองปลิง อำเภอหนองแค จังหวัดสระบุรี มีการจัดประชุมเรื่องการชำระภาษีให้กับตัวแทนชุมชนเพื่อกระจายข่าวไปสู่ประชาชนแต่ก็ไม่ทั่วถึงเนื่องจากผู้ประกอบธุรกิจบางรายไม่ได้อาศัยอยู่ในพื้นที่นั้น ส่วนป้ายประชาสัมพันธ์มีการขึ้นป้ายประชาสัมพันธ์ในเขตชุมชนเท่านั้น บางป้ายถูกต้นไม้บัง บางป้ายชำรุด แต่ก็มีเครื่องมือและเทคโนโลยีที่ช่วยในการประชาสัมพันธ์เพื่อเชิญชวนให้ประชาชนไปชำระภาษีบำรุงท้องถิ่น3. ปัจจัยด้านเอกสารการยื่นแบบภาษีบำรุงท้องถิ่น จากการศึกษาวิจัยพบว่าทางองค์การบริหารส่วนตำบลหนองปลิง อำเภอหนองแค จังหวัดสระบุรี มีการจัดทำรูปแบบแสดงรายการชำระภาษีที่เข้าใจยากและกรอกข้อมูลค่อนข้างยาก ไม่มีตัวอย่างการกรอกข้อมูล เอกสารที่ใช้ยื่นภาษีมีจำนวนมากและองค์การบริหารส่วนตำบลหนองปลิงขาดการทำระบบการเก็บรวบรวมประวัติของผู้เสียภาษี4. ปัจจัยด้านการจัดเก็บภาษีบำรุงท้องถิ่น จากการศึกษาวิจัยพบว่าองค์การบริหารส่วนตำบลหนองปลิง อำเภอหนองแค จังหวัดสระบุรี มีการจัดเจ้าหน้าที่เพื่อให้คำปรึกษาด้านการชำระภาษีบำรุงท้องถิ่นไว้ให้ผู้เข้ามาใช้บริการ มีการจัดเตรียมเจ้าหน้าที่ที่รับชำระภาษีไว้ตลอดเวลา ส่วนสถานที่จัดเก็บนั้นคับแคบ แสงสว่างไม่เพียงพอ มีตู้เก็บเอกสารจำนวนมากเกินไป ส่วนเจ้าหน้าที่รับชำระภาษีมีอัธยาศัยดี มีน้ำดื่มให้บริการ 5. ปัจจัยเรื่องความต่อเนื่องของนโยบายการจัดเก็บภาษีบำรุงท้องถิ่น จากการศึกษาวิจัยพบว่าองค์การบริหารส่วนตำบลหนองปลิงจะมีปัญหาเรื่องความต่อเนื่องของนโยบายในการจัดเก็บภาษีบำรุงท้องถิ่นเพราะผู้บริหารระดับสูงบางสมัยจะยึดหลักการจัดเก็บภาษีตามที่กฎหมายกำหนด บางสมัยจะยึดหลักความเป็นธรรมต่อผู้เสียภาษีคือ ผู้ที่มีรายได้มากก็เสียมาก มีรายได้น้อยก็เสียน้อย ส่วนประชาชนผู้เสียภาษีในเขตองค์การบริหารส่วนตำบลหนองปลิงบางส่วนมีความคิดเห็นว่าการจัดเก็บภาษีจะมากหรือน้อยควรคำนึงถึงความเจริญของชุมชนเป็นหลักชุมชนใดที่มีความเจริญมากก็ควรเก็บมากชุมชนใดที่มีความเจริญน้อยก็ควรลดหลั่นการจัดเก็บภาษีลงไป  6. ปัจจัยด้านความรู้เกี่ยวกับกฎระเบียบภาษีบำรุงท้องถิ่นของเจ้าหน้าที่องค์การบริหารส่วนตำบลหนองปลิง อำเภอหนองแค จังหวัดสระบุรี จากการที่ได้ศึกษาวิจัยพบว่าเจ้าหน้าที่ขององค์การบริหารส่วนตำบลหนองปลิงมีการศึกษาหาข้อมูลด้านกฎหมายภาษีบำรุงท้องถิ่นใหม่ ๆ อยู่เสมอ รองลงมาคือ มีความรู้ความเข้าใจในการตรวจสอบและจัดทำบัญชีผู้เสียภาษีที่อยู่ในเกณฑ์เสียภาษีในปีงบประมาณและองค์การบริหารส่วนตำบลหนองปลิงมีการจัดอบรมเจ้าหน้าที่ด้านการจัดเก็บอยู่เป็นประจำ พร้อมทั้งมีความรู้ความเข้าใจในขั้นตอนและวิธีการในการปฏิบัติการจัดเก็บภาษีบำรุงท้องถิ่น